ลุ้นศาล รธน. เตรียมลงมติ 18 พ.ค. ปมเลื่อนบังคับใช้ พ.ร.บ.อุ้มหาย
ศาลรัฐธรรมนูญนัดชี้ขาด พ.ร.ก.เลื่อนบังคับใช้ พ.ร.บ.อุ้มหายฯ 18 พ.ค.นี้ หลังถูกฝ่ายค้านยื่นตีความปมยื้อบังคับใช้กฎหมาย โดยอ้างเหตุผลความไม่พร้อมด้านงบประมาณ ไม่ได้เป็นไปตามเงื่อนไข รธน.
ศาลรธน.นัดวินิจฉัย 18 พ.ค. เคลียร์ปมกรณีออก พ.ร.ก.ขยายเวลาบังคับใช้ “พ.ร.บ.อุ้มหายฯ”
26 เม.ย. 2566

กรณีดังกล่าว สืบเนื่องจากมี ส.ส.จำนวน 99 คน ซึ่งเป็นจำนวนไม่น้อยกว่า 1 ใน 5 ของจำนวน ส.ส.ทั้งหมดเท่าที่มีอยู่ของสภาผู้แทนราษฎร เข้าชื่อเสนอความเห็นต่อประธานสภาผู้แทนราษฎร (ผู้ร้อง) ว่า พ.ร.ก.แก้ไขเพิ่มเติม พ.ร.บ.ป้องกันและปราบปรามการทรมานและการกระทำให้บุคคลสูญหาย พ.ศ.2565 พ.ศ.2566 ตราขึ้นเพื่อขยายกำหนดเวลาการมีผลใช้บังคับของ พ.ร.บ.ป้องกันและปราบปรามการทรมานและการกระทำให้บุคคลสูญหาย พ.ศ.2565 ใน 4 มาตรา ออกไปเป็นการชั่วคราว จากเดิมที่ให้ใช้บังคับเมื่อวันที่ 22 ก.พ.66 แต่ได้แก้ไขเป็นให้ใช้บังคับตั้งแต่วันที่ 1 ตุลาคม 2566 เป็นต้นไป
ทั้งนี้ได้มีการอ้างเหตุผลความไม่พร้อมด้านงบประมาณ การจัดหาเครื่องมือและอุปกรณ์ และขั้นตอนการปฏิบัติงานในการบังคับใช้ พ.ร.บ.ดังกล่าว ซึ่งไม่ได้เป็นไปเพื่อประโยชน์ในอันที่จะรักษาความปลอดภัยของประเทศ ความปลอดภัยสาธารณะ ความมั่นคงในทางเศรษฐกิจของประเทศ หรือป้องปัดภัยพิบัติสาธารณะ ตามเงื่อนไขของรัฐธรรมนูญ  ทั้งนี้ ศาลรัฐธรรมนูญ เห็นว่ามีพยานเพียงพอที่จะวินิจฉัยจึงยุติการไต่สวนและจะแถลงด้วยวาจาและมีมติในวันที่ 18 พฤษภาคม 2566 เวลา 09:30 น.
สำหรับมาตราที่ได้ขยายเวลาการบังคับใช้ออกไป
มาตรา 22 การควบคุมตัว เจ้าหน้าที่ของรัฐผู้รับผิดชอบต้องบันทึกภาพและเสียงอย่างต่อเนื่องขณะจับกุมและควบคุมจนกระทั่งส่งตัวให้พนักงานสอบสวนหรือปล่อยตัวบุคคลดังกล่าว
มาตรา 23 การควบคุมตัว เจ้าหน้าที่ของรัฐผู้รับผิดชอบต้องบันทึกข้อมูลเกี่ยวกับผู้ถูกควบคุมตัว
มาตรา 24 การเข้าถึงข้อมูลของผู้ถูกควบคุมตัว
มาตรา 25 การไม่เปิดเผยข้อมูลเกี่ยวกับผู้ถูกควบคุมตัว กรณีอยู่ภายใต้การคุ้มครองของกฎหมาย ละเมิดต่อความเป็นส่วนตัว เกิดผลร้ายต่อบุคคล หรือเป็นอุปสรรคต่อการสืบสวนสอบสวน